**Eger Megyei Jogú Város Önkormányzata Közgyűlésének**

**rendelettervezete**

**a helyi iparűzési adóról**

[1] Eger Megyei Jogú Város Önkormányzatának Közgyűlése az önkormányzat adómegállapítási jogával élve, gazdálkodási feladatai és az ehhez szükséges forrásképzés céljából, a helyi közösségi közlekedési feladat ellátására, az önkormányzat hatáskörébe tartozó szociális ellátások finanszírozására, a helyi közszolgáltatások biztosítása érdekében, a helyi iparűzési adókötelezettség megállapítására vonatkozó szabályokat, az önkormányzati gazdálkodás szabadságát és a saját bevétel növelése lehetőségét biztosító adóstruktúra fenntartása, a település önfenntartó képességének fenntartásához való hozzájárulás, a helyi közösség öngondoskodásra való képességének erősítése és a helyi adóztatás eszközének a helyi sajátosságokhoz igazítható meghatározása érdekében állapítja meg.

[2] Eger Megyei Jogú Város Önkormányzatának Közgyűlése a helyi adókról szóló 1990. évi C. törvény 1. § (1) bekezdésében kapott felhatalmazás alapján, az Alaptörvény 32. cikk (1) bekezdés a) és h) pontjaiban és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva, a Heves Vármegyei Kereskedelmi és Iparkamara előzetes véleményének kikérését követően, a következőket rendeli el:

1. § (1) Az adókötelezettség kiterjed Eger Megyei Jogú Város illetékességi területén végzett vállalkozási tevékenységre.

(2) Az iparűzési adó évi mértéke a helyi adókról szóló 1990. évi C. törvényben meghatározott adóalap 2%-a.

2. § (1) Az adózónak a helyi iparűzési tevékenysége után - ha törvény másként nem rendelkezik –

az iparűzési adóról az adóévet követő év ötödik hónapjának utolsó napjáig kell az adóbevallást benyújtani.

(2) Eger Megyei Jogú Város illetékességi területén folytatott vállalkozási tevékenység után fizetendő helyi iparűzési adót, illetőleg adóelőleget az adózás rendjéről szóló 2017. évi CL. törvény által meghatározott módon és határidőben Eger Megyei Jogú Város Önkormányzatának honlapján ([www.eger.hu](http://www.eger.hu)) elérhető számlaszámú, helyi iparűzési adó beszedési számlára kell teljesíteni.

(3) Az adózó a befizetési kötelezettséget banki terminál útján történő bankkártyás fizetéssel (POS), vagy internetes felületen bankkártyás (VPOS, EFER) vagy AFR fizetéssel is teljesítheti.

3. § (1) Ez a rendelet 2025. január 1. napjával lép hatályba.

(2) A rendelet hatályba lépésével egyidejűleg hatályát veszti Eger Megyei Jogú Város Önkormányzata Közgyűlésének a helyi iparűzési adóról szóló 12/2012. (III. 30.) önkormányzati rendelete.

**Vágner Ákos**  **Dr. Barta Viktor**

polgármester jegyző